Andrē Malro

Jaunība

Andrē Malro piedzima Parīzē, amerikāņu bankas filiāles pārziņa Fernāna Žorža Malro un viņa sievas Bertas Felīcijas Lamī ģimenē. Kopš agrās bērnības zēns slimoja ar Tureta sindromu. Vecāki izšķīrās 1905. gadā. Tēva jaunajā ģimenē piedzima divi Andrē pusbrāļi Rolāns Malro (1912-1945) un Klods Malro (1920-1944). Andrē dzīvoja ar māti un vecomāti Parīzes priekšpilsētā Bondī. Viņš mācījās Parīzes 3.apgabala skolā. 1919.gadā iestājās Kondorsē licejā (Lycée Condorcet), bet pameta to, tā arī neiegūstot bakalaura diplomu. 1919.gadā viņš sāka strādāt izdevniecībā René-Louis Doyon, kas savā jaunajā žurnālā La Connaissance sākot ar 1920.gadu publicēja Malro pirmās esejas un kritiskos rakstus. Šajā periodā Malro aizraujas ar Maksa Žakoba, Gijoma Apolinēra, Alfrēda Žarī darbiem, kas ietekmēja viņa stilu, ko vēlāk kritika definēja kā ferfelu. Rakstnieka pirmā grāmata Lunes en papier uzrakstīta 18 gadu vecumā arī ir veltīta Maksam Žakobam.
Sadarbojoties ar laikrakstu Action, Malro iepazinās un sadraudzējās ar Žanu Kokto, Pjēru Reverdi, Polu Morānu, Andrē Salmonu, Andrē Suaresu, Andrē Derēnu, Fernānu Ležē, de Vlaminku. 1919.gadā viņš apmetās Monmartrā.
1922.gada 21. oktobrī Malro apprecēja Klāru Goldšmitu ar kuru devās ceļojumā uz Prāgu, Vīni, Magdeburgu, Berlīni, Tunisiju, Sicīliju. 1923. gadā abi ir pilnīgi izputināti neveiksmīgu naudas ieguldījumu rezultātā.

Angkoras arheoloģisko pieminekļu izlaupīšana

1923.gada beigās, lai uzlabotu savu situāciju, Malro aizbrauc uz seno Khmeru impērijas galvaspilsētu Angkoru, lai atvestu no turienes senlietas, kas varētu interesēt amerikāņu un vācu kolekcionārus. Sazinājies ar dažiem no tiem un to starpniekiem, un uzzinājis kas tobrīd ir visvairāk pieprasīts, viņš apsola dabūt vairākas skulptūru partijas. Praktiski viņš gatavojas arheoloģisko pieminekļu izlaupīšanai. Uz vietas, lai izvairītos no maksas par arheoloģisko izrakumu veikšanu, Malro uzrāda paša viltotus dokumentus par savu piederību valodniecības skolai École des langues orientales, apsola naudas ziedojumu vietējai organizācijai École française d'Extrême-Orient, kas kontrolē piekļūšanu senpilsētas tempļiem, kā arī apsola no savas puses aprobežoties tikai ar atrasto mākslas darbu mulāžu atveidošanu priekš Parīzes Gimē muzeja (musée Guimet). Tā paša gada oktobrī Francijas koloniju ministērija izsniedz viņam atļauju. Decembrī Malro un viņa kompanjoni nokaļ no Banteay Srei tempļa sienām četrus bareljefa fragmentus un vienu tonnu ciļņu gabalu. Šo kravu dažas dienas vēlāk aiztur Pnompeņas policija. 1924.gada 21.jūlijā Malro piespriež trīs gadus cietuma. Viņa sieva, kas nepiedalījās laupīšanā aizbrauc uz Parīzi, kur rīko atbalsta kampaņu, pulcējot ap sevi intelektuāļus un māksliniekus. Par Malro iestājas citu starpā Andrē Bretons, Luijs Aragons, Fransuā Moriaks, Andrē Žids, Makss Žakobs, pateicoties kam lietas atkārtotā izskatīšanā viņam piespriež tikai nosacītu sodu.

Indoķīna

Pēc atgriešanās Francijā Malro dzīvo Parīzē (39, boulevard Edgar-Quinet). Viņš sadarbojas ar laikrakstu La Nouvelle Revue française, kur iepazīstas ar Pablo Pikaso. Bet tieksme pēc piedzīvojumiem neļauj rakstniekam palikt mierā. Tajā pašā gadā Malro izlemj pārcelties uz Franču Indoķīnu lai iesaistītos cīņā pret koloniālismu, piebiedrojoties advokātam Polam Monēnam (Paul Monin 1890-1929), kurš uzturas tur kopš 1918.gada. Lai apmaksāt ceļojumu tiek pārdota ģimenes gleznu kolekcija, tajā skaitā divi viltotie Pikaso un divi viltotie Derēni. 1925.gada fabruārī Andrē un Klāra Malro dodas uz Saigonu. 1925.gada jūlijā Malro un Monēns dibina laikrakstu L'Indochine, ko aizstāj tā paša gada novembrī L'Indochine enchaînée, kas atklāti kritizē Francijas koloniālo sistēmu. Monēns mēģina pierunāt Malro braukt uz Ķīnu lai atbalstīt tur veidojošos sociāldemokrātisko kustību, bet Malro nepiekrīt, kaut gan vēlāk liks saprast, ka bija piedalījies arī Ķīnas civīlkarā. Šo ilūziju pastiprina arī viņa romāns Les Conquérants un raksts L’Expédition d’Ispaha zem pseidonīma Moriss Sanroze (Maurice Sainte-Rose) žurnālā L’Indochine, kas abi ir rakstīti liecības stilā. Viņš pamet visu un atgriežas Francijā 1926.gada sākumā.